Diari Oficial de la Generalitat Valenciana


Sumari del DOGV 6490, del 29-03-2011 (2011/3431)

RESOLUCIÓ de 23 de març de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat i l'Ajuntament d'Elda per a l'obertura de l'Oficina Prop en el municipi d'Elda.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6490

Data del DOGV
:   29-03-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/3431


Data del document
:   23-03-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 23 de març de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat i l'Ajuntament d'Elda per a l'obertura de l'Oficina Prop en el municipi d'Elda.   
  
 [2011/3431]  
La Generalitat i l'Ajuntament d'Elda han subscrit, després de la tramitació prèvia reglamentària, el 28 de febrer de 2011, el conveni de col·laboració per a l'obertura de l'Oficina Prop en el municipi d'Elda.  
En compliment del que establix la clàusula octava del conveni, cal publicar en el Diari Oficial de la Comunitat Valenciana l'esmentat conveni, que ha quedat en el Registre de Convenis de la Generalitat amb el número 0238/2011, i que figura com a annex d'esta resolució.  
  
  
València, 23 de març de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració entre la Generalitat i l'Ajuntament d'Elda per a l'obertura de l'oficina Prop en el municipi d'Elda.  
  
Elda, 28 de febrer de 2011  
  
Reunides  
D'una part, Paula Sánchez de León Guardiola, consellera de Justícia i Administracions Públiques de la Generalitat de la Comunitat Valenciana (d'ara en avant, Generalitat), nomenada per Decret 27/2008, de 18 de setembre, del president de la Generalitat, que actuant en nom i representació d'esta, de conformitat amb els articles 17.f) i 28.g), de la Llei 5/1983, de 30 de desembre, del Consell, i facultada expressament per a la firma d'este conveni per acord del Consell, de data 9 de juliol de 2010.  
D'una altra, María Adelaida Pedrosa Roldán, alcaldessa-presidenta de l'Ajuntament d'Elda en nom i representació d'este, especialment facultada per a la firma d'este conveni en virtut de l'acord de Ple de data 29 de novembre de 2010.  
  
Exposen  
La configuració a la Comunitat Valenciana d'unes administracions públiques eficients, pròximes a la ciutadania i capaces d'atendre satisfactòriament les seues demandes i peticions presents i actuals o futures i potencials, ha constituït un dels principals objectius del Consell de la Generalitat des que va començar el seu planejament estratègic en tecnologies de la informació i la comunicació (TIC) en 1996 amb el Pla Estratègic per a la Modernització de l'administració Valenciana, Pemav. És aleshores quan es dissenya i comença a aplicar la idea de l'Oficina Prop com a element que possibilita una prestació de béns i servicis públics sustentada sobre l'excel·lència, així com d'una gestió desconcentrada funcionalment al mateix temps que integrada quant a les administracions intervinents.   
En el 2n Pla de Modernització de la Comunitat Valenciana, Modernitza.com, s'aprofundix en la filosofia i pràctica dels Prop, si bé posant l'èmfasi en el necessari canvi de cultura corporativa, en la transformació del concepte de servici públic, desplaçant l'accent de l'estricte sentit administrativista de "procediment" al més modern de "servici" i, fonamentalment, transitant cap a una autèntica administració electrònica, interactiva, personalitzada, transaccional i orientada cap al ciutadà i la ciutadana.  
En l'actualitat, i des del 12 de maig de 2004, la vigent Estratègia del Consell de la Generalitat en matèria de Telecomunicacions Avançades i de Societat Tecnològica i del Coneixement, Avantic 2004-2010, a través fonamentalment, del projecte Simac (Sistema Integral Multicanal d'Atenció al Ciutadà), assumix la trajectòria decennal tinguda en l'atenció al ciutadà, alhora que dinamitza el seu sentit, plantejament i contingut. Es tracta d'oferir uns servicis de qualitat i promoure l'administració Intel·ligent, o i-Administració, en fi, focalitzada en el servici eficient als ciutadans per als quals treballa.  
L'administració intel·ligent del segle XXI és aquella que aprofita tots els recursos tecnològics disponibles per a posar-los al servici de la ciutadania, en la mesura que estos els requerisquen o se'n preveja la necessitat, i amb total transparència, senzillesa i proximitat.  
En la configuració d'esta nova administració i parlant d'integració de canals, infraestructures, continguts, servicis i demandes, no es pot desconéixer la realitat pluriadministrativa de les nostres societats, on la convivència dins de la Comunitat Valenciana de tres nivells burocràtics de gestió dels servicis públics: el local, l'autonòmic i el de l'administració general de l'Estat, exigix, dins del respecte a l'autonomia de cada un d'eixos nivells, també la necessària coordinació i l'esforç per a oferir el millor servici als nostres comuns ciutadans i ciutadanes.   
  
Seguint amb la línia plantejada, el Consell, en sessió celebrada el 15 de febrer de 2008, aprova el Pla d'Expansió Prop 2008-2011, en el qual es preveu el desplegament territorial en la Comunitat Valenciana.  
  
En efecte, la col·laboració entre l'administració local i l'administració del Consell de la Generalitat, com a representants ambdós de les administracions pròpies de la Comunitat Valenciana, esdevé indispensable si es vol avançar en eixa administració integrada, com a element estratègic d'uns servicis públics d'excel·lència, d'igualtat, de qualitat i d'eficàcia que demanen els nostres ciutadans i ciutadanes.  
  
Els Prop són pilars bàsics en l'esquema organitzatiu d'aproximació i proximitat de l'administració a la societat, tant en la seua principal dimensió d'atenció presencial, o on confluïsca l'oferta administrativa integrada de les administracions i les demandes de cada un dels ciutadans i ciutadanes. En tot cas, contribuint a millorar la comunicació entre aquelles o estos, procurant que la proximitat determine un millor coneixement mutu que, a la fi, es traduïsca en la millora contínua dels servicis.  
Este conveni és, per tant, una manifestació patent d'eixa voluntat comuna de les administracions local i autonòmica d'acostar-se a la nostra ciutadania, desconcentrant-ne o descentralitzant-ne les funcions, de continuar esforçant-se per la col·laboració interadministrativa, contribuint a un nou concepte i realitat pràctica de prestació dels servicis públics.  
En este sentit, l'Ajuntament d'Elda, conscient del valor que s'aporta per mitjà de la constitució del Prop-Elda, i plenament implicat en la consecució d'eixa Administració avançada del segle XXI, posa a disposició de la dita descentralització funcional de servicis que suposen els Prop els elements infraestructurals, materials i personals necessaris per a l'òptim exercici de les comeses assignades a l'oficina Prop, assumint els costos de gestió i integrant així mateix els servicis propis que oferix aquella corporació.  
En conseqüència, per tot açò que s'ha exposat, les parts que subscriuen este conveni acorden les següents:  
  
Estipulacions  
  
Primera. Objecte  
1. L'objecte del conveni és l'obertura i posada en funcionament de l'oficina Prop-Elda.  
2. La Generalitat manifesta el propòsit de col·laborar amb l'Ajuntament d'Elda a tal objecte. En efecte, a través d'esta oficina es portarà a efecte la desconcentració de servicis de la Generalitat integrant-los amb els servicis municipals més rellevants.  
  
Segona. Obligacions de la Generalitat  
1. Són obligacions generals de la Generalitat derivades del compliment d'este conveni:  
a) Dotar estes oficines de la infraestructura de comunicacions necessària per a garantir l'accés a les seues bases de dades.  
b) Realitzar la instal·lació i manteniment dels programes i bases de dades propis i necessaris per a l'atenció al ciutadà.  
c) Dotar esta oficina del Sistema de Gestió d'Esperes, programari que permet organitzar i dirigir els ciutadans i ciutadanes, guiant-los per a accedir al servici desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
  
Tercera. Obligacions de l'Ajuntament d'Elda  
Són obligacions de l'Ajuntament d'Elda:  
a) Destinar en els baixos de l'edifici consistorial, en la plaça de la Constitució número 1 per a la posada en funcionament de l'oficina Prop, així mateix realitzarà l'obra civil corresponent per al seu funcionament incloent les instal·lacions de cablejat estructurat i la infraestructura de comunicacions per a l'accés a les bases de dades municipals.  
  
b) Aportar a l'oficina el mobiliari necessari per a la prestació adequada del servici.  
c) Dotar l'oficina dels mitjans informàtics necessaris per a la prestació òptima del servici, així com de la fotocopiadora d'ús públic.  
  
d) Assumir les despeses corrents que genere el funcionament de l'oficina.  
e) Designar, almenys, un funcionari o funcionària que atenga les tasques d'informació municipal i registre de documents per al que caldrà ajustar-se al que disposa la Resolució de 31 de maig de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni marc entre l'administració general de l'Estat i la Comunitat Valenciana per a la implantació d'una Xarxa d'Oficines Integrades d'Atenció al Ciutadà en l'àmbit territorial de la dita comunitat autònoma (DOCV núm. 5.525, d'01.06.2007). Així mateix, designarà els funcionaris o funcionàries que considere necessari per a dur a terme la gestió dels procediments municipals.  
  
Quarta. La Generalitat i l'Ajuntament d'Elda acorden firmar addendes a este conveni per a l'efectiva posada en marxa de l'oficina Prop de la dita localitat, dotant-la dels recursos humans i materials necessaris en virtut de les seues disponibilitats pressupostàries.  
  
Quinta. Seguiment del conveni. Comissió Mixta Paritària  
La Generalitat i l'Ajuntament d'Elda acorden estudiar les pautes que s'ha de seguir per a la materialització d'este projecte, fixant-se les actuacions que s'han de realitzar a través dels convenis interadministratius corresponents. Amb este fi, es constituirà una Comissió Mixta Paritària integrada per representants d'ambdós parts designats, respectivament, pel director general de Modernització de la Conselleria de Justícia i Administracions Públiques i per l'alcaldessa de l'Ajuntament d'Elda.  
  
  
Sexta. Duració i rescissió  
Este conveni entrarà en vigor el dia de la seua firma i tindrà una duració de cuatre anys, termini que serà prorrogat expressament per mitjà de les corresponents addendes per un altre període igual, sempre que existisca disponibilitat pressupostària, excepte denúncia expressa de les administracions intervinents realitzada amb una antelació mínima de sis mesos a la data de la seua extinció. Així mateix, es podrà extingir per qualsevol de les causes següents:  
a) Per mutu acord de les parts.  
b) Per incompliment de les obligacions assumides per qualsevol de les parts.  
c) Per denúncia d'una de les parts, després de l'avís previ de, com a mínim, sis mesos d'antelació a la data en què s'haja d'extingir.  
  
d) Per la ineficiència sobrevinguda.  
e) Per les altres causes legalment previstes.  
  
Sèptima. Dret aplicable i resolució de conflictes  
Este conveni de col·laboració és de caràcter administratiu i es considera inclòs en l'article 4.1, lletra d), de la Llei 30/2007, de 30 d'octubre, de Contractes de Sector Públic, per la qual cosa queda fora de l'àmbit de la seua aplicació, sense perjuí de l'aplicació de les principis de la dita llei per a resoldre els dubtes i llacunes que pogueren presentar-se, i es regirà per les seues pròpies estipulacions i, supletòriament, per les normes generals del dret administratiu.   
En especial, el conveni queda subjecte a l'article 9 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, a la Llei 7/1985, de 2 d'abril, Reguladora de Bases del Règim Local, fonamentalment al seu article 57, així com al Reial Decret Legislatiu 781/1986, de 18 d'abril, pel qual s'aprova el Text Refós de les Disposicions Legals vigents en matèria de Règim Local (articles 61 a 71), així com, amb caràcter supletori, als articles 6 i 8 de la Llei 30/1992, citada, i a la resta de la normativa que resulte aplicable.  
Finalment, este conveni queda subjecte a la regulació continguda en el Decret 20/1993, de 8 de febrer del Govern Valencià, pel qual es regula el Registre de convenis i s'establix el règim juridicopressupostari dels convenis que subscriga la Generalitat Valenciana, així com en la resta de normativa aplicable en esta matèria.  
  
La resolució de les controvèrsies que pogueren plantejar-se sobre la interpretació i execució d'este conveni, hauran de resoldre's de mutu acord entre les parts, en el si de la Comissió de Seguiment prevista en l'estipulació quarta d'este.  
  
Octava. Inscripció i publicació  
Este conveni s'inscriurà en el Registre de Convenis de la Generalitat i serà publicat en el Diari Oficial de la Comunitat Valenciana.  
  
  
I en prova de conformitat amb tot el que antecedix, firmen les compareixents este conveni per duplicat, a un sol efecte, en el lloc i la data indicats ut supra.  
  
La consellera de Justícia i Administracions Públiques: Paula Sánchez de León Guardiola  
  
L'alcaldesa-presidenta de l'Ajuntament d'Elda: María Adelaida Pedrosa Roldán